**Oddbjørn Olav Jonstad** (født 22. januar 1944) fra Naustdal er en norsk politiker (FrP, senere Norsk Folkeparti) som på slutten av 1990-tallet markerte seg som sterk innvandringsmotstander. Synspunktene vakte dengang såpass oppsikt at han ble ekskludert fra Fremskrittspartiet i 1999. Han har senere ledet et nasjonalistisk småparti og et innvandringskritisk nettsted.

Etter examen artium på Firda Gymnas på Sandane og militærtjeneste i Vardø i Nord-Norge, utdannet Jonstad seg til sivilingeniør (elektro) på NTH (nå NTNU). Han kom til Oppegård i 1979 og ble i 1987 valgt inn i kommunestyret for Fremskrittspartiet, noen år senere også inn i formannskapet. Han var formann for lokalpartiet i mange år. Han ble landskjent i 1999 da han tok til orde for at flyktninger og asylsøkere skulle bo i leirer til de trygt kunne reise hjem igjen. Hen ble like etter ekskludert fra FrP. Han gjorde seg også bemerket ved å foreslå for kommunestyret å erklære Oppegård som sosialistfri sone. Etter eksklusjonen i 1999 dannet han Norsk Folkeparti. Partiet stilte til valg med Jonstad på topp i alle fylker i 2001, men fikk bare 0,06 prosent av stemmene på landsbasis. I 2002 ble partiet splittet. Jonstad ble kastet som leder, og partiet skiftet navn til Nasjonalalliansen. Jonstad ble siden leder for restene av det opprinnelige Norsk Folkeparti.

Høsten 1999 gikk han ut og kritiserte NRKs programledere med innvandrerbakgrunn. Jonstad ønsket ikke programledere som han mente opptrådte «unorske på skjermen». I 2007 kom han med lignende utspill i forbindelse med 17. maifeiringen.

I august 2011 publiserte han lister med personer han klassifiserer som innvandringsvennlig på nettstedet Korsfarer.no. I 2015 etablerte Jonstad nettstedet milorg.no, der han sammenligner innvandringen til Norge med okkupasjonen under andre verdenkrig, og argumenterer for at «Storting, regjering, høyesterett og media er på okkupantenes side – som naziregjeringen under krigen».

Våren 2019 var Jonstad immatrikulert som student ved juridisk fakultet ved Universitetet i Oslo, men er pr. 2020 ikke lenger tilknyttet fakultetet.[]

Utover dette har Jonstad skrevet fire lokalhistoriske bøker og utarbeidet et billedleksikon om Oppegård.

Referanser
----------

1. ↑  «Jonstad ekskludert fra Frp». *Dagbladet.no* **(norsk)**. 17. september 1999. Besøkt 3. september 2017.
2. ↑  Bladet Tromsø - Bakgrunn (6. februar 2008, s.6) «Norsk Folkeparti ledes av Oddbjørn Jonstad som ble ekskludert fra FrP i 1999. Partiet stilte til valg med Jonstad på topp i alle fylker i 2001, og fikk 0,06 prosent av stemmene på landsbasis. I 2002 ble partiet splitta. Jonstad ble kastet som leder, og partiet skiftet navn til Nasjonalalliansen. Jonstad, som har adresse Oppegård, leder i dag restene av det opprinnelige Norsk Folkeparti.»
3. ↑  VG - Ler av Jonstad (21.12.99, s.47) «Oddbjørn Jonstad går ut mot
NRKs programledere med innvandrerbakgrunn. Han ønsker ikke programledere som opptrer «unorske på skjermen».»
4. ↑  BT - Hvit 17. mai? (18.5.2007) «Oddbjørn Jonstad uttrykker i BT 16.5 bekymring for fokuset på «det unorske» i 17. maifeiringen.»
5. ↑  «Østlandets Blad - Politiker svartelistet sine meningsmotstandere». *www.oblad.no* **(norsk)**. 24. august 2011. Besøkt 3. september 2017.
6. ↑  ««Milorg 2» skal stanse innvandring». Vårt Land. 12. november 2015. Besøkt 23. februar 2018.
7. ↑  «Om Milorg». milorg.no. Arkivert fra originalen 13. oktober 2018. Besøkt 23. februar 2018.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI
 |